khistorydata/jeongjo-sjw-relations huggingface dataset:
정조 18년
敎中外大小臣僚耆老軍民閑良人等書王若曰歲之元月之元日之元諸福鼎臻於區宇祿必得壽必得名必得兩慶咸溱於殿宮呼嵩如雲回泰是日恭惟太母功大厚載德著塞淵莅黃裳元吉之尊柔儀克配垂慶雲光覆之化慈恩偏隆彝倫賴以克明景祿於是滋至陰敎方敷於三紀寶籌儼躋於五旬値先王百齡之期可驗受天之祜獻長樂萬壽之祝益喜如月之恒斯誠國家之洪休寧緩吉慶之丕闡亦我慈宮徽音克嗣懿德難名承慈受於先朝夙著柔嘉之則敎義方於沖歲曷報顧育之恩自予踐祚以來常切祝岡之願憧憧一再飯之頃幸玉度之彌康愉愉左右就之辰願春曦之長繫猗歟神明之降報果然壽祿之竝膺北堂之翠萱交榮叶乾坤相配之策東朝之靈春長茂應河洛大衍之蓍仰德美之俱高宜擧盡日之禮念喜懼之交至自切報暈之誠然以謙抑之徽衷屢示損約之盛意追前甲揄揚之禮若合契焉在後昆繼述之規所當遵者拜箋獻篚載先擧於月寅鐫玉稱觴姑遲待於歲乙肆推慈極之洪化嘉與寰域而同休自本月初一日昧爽以前除謀反大逆謀叛子孫謀殺毆罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贓汚强竊盜外雜犯死罪以下徒流付處安置充軍已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戲箕野星臨爭瞻壽躔之竝曜春臺日永咸領淑氣之旁流故玆敎示想宜知悉大提學洪良浩製進
정조 18년
甲寅正月初一日丑時上詣景慕宮正朝朔祭親祭入侍時都承旨鄭大容右承旨徐榮輔左副承旨柳焵右副承旨李晉秀同副承旨朴基正假注書李弘達鄭文始記注官安經心金良倜一提學鄭民始檢校直提學徐有防徐鼎修原任直閣尹行任檢校直閣南公轍以次侍立上具冕服入就板位行再拜禮進詣廟內行三上香奠酌獻幣禮出就板位復行再拜禮上曰望燎則都提調攝行賤臣承命出傳上還詣齋室上曰領議政領府事入侍賤臣承命出傳與領議政洪樂性領府事蔡濟恭偕入進伏樂性等曰達宵勞動閟宮親祼聖體若何上曰再昨仍予情事之難抑至有過擧而逢此新年又爲親享餘懷倍切膈氣復發故至於望燎使之攝行矣仍嗚咽泣下玉音悽愴樂性等曰無前之慶事當前臣等蹈舞之不暇聖心當以此爲心何爲此過中用慮之擧也上曰予豈不知無前之慶事而自然心懷不能抑制耳仍又掩泣膈氣復升樂性等罔知所措手奉茶飮而進曰當此無前之慶實非如此之時進御溫茶降氣抑情上紓殿宮惟憂之念下副臣民憂慮之忱焉上强而進御命退諸臣上曰承候大臣閣臣入侍賤臣承命出傳與判府事朴宗岳左議政金履素右議政金憙等偕入進伏上曰俄於兩大臣承候已言之而予今難於酬酢卿等退去命書傳敎曰景慕宮正朝祭本宮都提調領議政洪樂性厩馬一匹面給提調行司直李文源熟馬一匹面給進幣爵酒官行司直鄭民始禮儀使禮曹判書閔鍾顯各熟馬一匹賜給奠幣酌酒官行副司直尹行任執禮行副司直南公轍各半熟馬一匹賜給大祝執義尹致性典祀官奉常正李羽晉禮房承旨鄭大容竝加資宮司令金獜淳四品職待準朔卽爲調用直長元在明奉事洪樂綏陞六執罇司僕正鄭東榦監察趙壤鎭趙時衡參班閣臣承旨各兒馬一匹賜給入侍史官贊謁者等各加一資資窮者代加太廟本宮事知守僕帖加成給資窮者米布從優題給其餘守僕及員役等令該曹米布分等題給奏時官令該監兼敎授陞差大門部將陞六下人等亦令該曹施賞加資下批令該曹口傳擧行又命書傳敎曰右副承旨同副承旨許遞大祝尹致性典祀官李羽晉除授牌招先隨駕後謝恩少頃上具翼善冠衮龍袍乘輿出宮大門由弘化門迎生門交泰門還內諸臣以次退出
정조 18년
甲寅正月初一日卯時上御仁政殿進箋陳賀入侍時行都承旨鄭大容左承旨李義弼右承旨徐榮輔左副承旨柳焵右副承旨尹致性同副承旨李羽晉記事官徐有聞假注書鄭文始記注官金良倜洪樂游一提學鄭民始檢校直提學徐鼎修原任直閣徐龍輔尹行任檢校直閣南公轍以次侍立上具遠遊冠絳紗袍出萬安門詣仁政殿月臺板位行四拜禮跪進致詞訖奉致詞表裏於彩輿先導上西向立祗送訖陞殿御座引儀進箋跪讀致詞訖宣敎官宣敎百官呼嵩訖領議政洪樂性領府事蔡濟恭判府事朴宗岳左議政金履素右議政金憙以次進前樂性等曰閟宮達宵將事法殿趁早進箋聖體若何上曰一樣矣樂性等曰日吉辰良大禮順成臣等不勝鰲忭之忱矣濟恭曰新年祈祝惟以中和二字仰勉伏願聖上益加留意焉上曰卿言好矣仍命先退大臣上乘輿出仁政門由肅章門建陽門銅龍門集賢門明政門永淸門交泰門御大次受閣臣儒生進箋如禮訖命書傳敎曰慈殿恰躋五旬慈宮恰躋六旬稱慶陳賀時致詞箋文禮物函對擧承旨左承旨李義弼左副承旨柳焵通禮柳鄭履玉竝加資捧致詞承文副正字沈鎜尹行直捧箋官禮曹正郞金洛一佐郞李廷顯捧禮物函官濟用主簿李英耆副奉事徐有膺竝陞敍贊儀李衡弼外職待窠陞敍調用其餘臺下典儀及東西唱引儀等兒馬一疋賜給又命書傳敎曰値千載一逢之會行兩宮三呼之禮歡欣慶祝其可容言今日太學班親受箋文時入庭諸生若是夥然令泮長捧擧案當於到記前先爲試取居首一人付今番慶科莫曰科名之近於稠疊多士之爭先來參當有示嘉之擧也令入庭諸生知悉上曰東西銓官入侍賤臣承命出與吏曹判書金思穆參判丁範祖參議李勉兢正郞李元八佐郞林景鎭李東冕兵曹判書徐有防參判李鎭復參議金履成參知閔昌爀正郞洪大協鄭晩錫佐郞宋知濂柳師模等偕入進伏上命開政又命書勸農傳敎曰祈豐之念何年不然去歲來年之穰穰荷天降康嗣此屢豐之祝今年倍於昨年將以再明上辛躬行祈穀之禮於社壇神之格思在予方寸間予今宿戒齋心咨爾八道方伯三都守臣亦須體予爲民重農之苦心至誠凡係勸飭課奬之方各盡乃心土無不墾人無不勤俾有元朝申飭之實效事下諭于按道居留之臣上曰戶惠堂漢城判尹大司成入侍賤臣承命出與宣惠廳堂上鄭民始戶曹判書沈頤之大司成李家煥偕入進伏上敎民始等曰貢人舊遺在蕩減前例知入乎民始等曰蕩減時多少不一其例矣上命書傳敎曰是年何年惟予祝慶之誠粗伸於捧函稱賀而所以廣慶之方無過於推恩京外字恤小民朝官年七十以上士庶年八十以上竝加資資窮人依歲饌例量給其中大臣及輔國重臣加送米包貢人舊遺在三千石蕩減市民徭役限二朔洋人懸房贖限十日諸道舊還最久一年條限十萬石拯劣米最久條竝蕩減事令廟堂行會諸道朝官加資今日政下批在京士庶加資皆令京兆再明日內別單草記待批下卽爲下批事分付上敎庠曰部內老人應資者三日內卿其修整草記可也上敎家煥曰儒生竝捧擧案以此傳敎傳于諸生處命書傳敎曰鄭奉朝賀領議政蔡領府事家令該曹歲饌外加送食物衣資仍令存問以來後草記綾恩君具允明家歲饌亦爲加送水原留守李命植貞敬夫人沈氏前判書洪檍貞敬夫人金氏前判書洪良浩貞敬夫人鄭氏前判書李敏輔貞敬夫人徐氏知事柳戇貞夫人黃氏前知事成秉德貞夫人朴氏前判書趙瑍貞夫人金氏知敦寧宋濟魯貞夫人嚴氏前判書李復永貞夫人具氏前參判金翊休貞夫人趙氏前兵使趙圭鎭貞夫人金氏彦春君金獜瑞貞夫人金氏文蔭武卿宰內外偕老者爲十二人之多歲饌外各給紬一疋此外文蔭武朝官嘉善以下侍從堂上以上內外偕老者十三人中士庶偕老二十七人亦令該曹歲饌加給其中士庶之年未滿八十不入於今番壽職者一體加資今日下批諸道老人之偕老而未滿八十者一體加資今日政同知加設擬入其外則依京中例加給歲饌若有卿宰給紬一疋事令吏曹戶曹知委諸道又命書傳敎曰慈殿慈宮陳賀時尙傳中官金德九韓聖揆金允謙金聲燁加資其餘中官及司鑰各上弦弓一張賜給掖隷各米三斗木一疋賜給又命書傳敎曰百官加下批政事當日政官牌招爲之入侍擧行又命書傳敎曰中官朴義民白喜章百官加親授又命書傳敎曰西淸君煜百官加親授又命書傳敎曰摠管中耆堂人許遞前望單子入之待下批牌招又命書傳敎曰今日壽職人在京者皆令今日謝恩令京兆尹知委五部卽爲待令上曰右尹前望單子入之待下批牌招察任出榻敎又命書傳敎曰時任摠管一倂許遞以老職擬入又命書傳敎曰未肅拜刑曹參議許遞今日政差出又命書傳敎曰慈宮陳賀致詞箋文禮物函親傳時前導鼓吹令該曹各木一疋題給典樂賞加又命書傳敎曰未肅拜承旨許遞前望單子入之待下批牌招察任又命書傳敎曰新除授摠管待下批牌招察任上曰戶工曹參判及刑曹參議竝謝恩今日政以新資人差出出榻敎上曰朝官年七十以上加資人皆令今日待下批謝恩出榻敎上曰承旨前望單子入之待下批牌招察任出榻敎又命書傳敎曰吏曹參議前望單子入之待下批牌招先參政後謝恩仍命退諸臣以次退出
정조 18년
行都承旨鄭大容隨駕宿左承旨徐榮輔隨駕宿右承旨李勉兢隨駕直左副承旨徐美修隨駕宿右副承旨尹致性隨駕宿同副承旨李羽晉隨駕直假承旨李喆模守宮直注書徐有聞隨駕宿一員未差假注書鄭文始隨駕直事變假注書金良守宮直
정조 18년
藥房提調徐有防副提調鄭大容啓曰三陽泰開百祿鼎來邦庥川至縟儀載擧閟宮躬裸法殿受賀慶溢殿宮歡騰區宇伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道
정조 18년
王大妃殿惠慶宮中宮殿藥房口傳問安答曰知道
정조 18년
傳于尹致性曰駕前駕後禁軍騎士馬兵爲先解甲冑事令兵曹分付各營
정조 18년
尹致性啓曰司僕內乘來言捲簾毛帳取稟傳曰捲三面毛帳置之
정조 18년
李羽晉啓曰諸閣臣有稟達事來詣閤外請對矣傳曰退去
정조 18년
李羽晉啓曰藥房都提調洪樂性提調徐有防副提調鄭大容有稟達事來詣閤外請對矣傳曰堂箚之批已有詳答者矣卿等卽爲退去
정조 18년
尹致性啓曰司僕內乘來言輦輿雨具取稟傳曰知道
정조 18년
傳于尹致性曰侍衛軍兵雨具毛具
정조 18년
大駕詣社稷省牲省器罷後內閣政院玉堂藥房口傳問安答曰知道
정조 18년
鄭大容啓曰禮貌官來言百官稟旨就次傳曰知道
정조 18년
鄭大容啓曰王大妃殿惠慶宮夕問安何承旨進去乎敢稟傳曰同副承旨進去
정조 18년
李羽晉啓曰臣羽晉王大妃殿惠慶宮夕問安進去下直之意敢啓傳曰知道
정조 18년
王大妃殿惠慶宮遣承旨朝夕問安答曰知道
정조 18년
鄭大容以禮曹言啓曰太廟歲首展謁吉日以何間推擇乎敢稟傳曰初三日爲之可也
정조 18년
吏曹口傳政事以柳師模爲右通禮
정조 18년
尹致性以兵曹言啓曰本曹佐郞柳師模移拜右通禮矣侍衛當爲備員其代令該曹口傳差出以爲侍衛進參之地何如傳曰允
정조 18년
吏曹口傳政事以申龜朝爲兵曹佐郞
정조 18년
徐榮輔以漢城府言啓曰司謁白宗爀姑爲分揀事命下矣依下敎卽爲分揀之意敢啓傳曰知道
정조 18년
尹致性以備邊司言啓曰貢市人詢瘼所懷有草記稟處之命矣取見其所懷則鴨島契貢人以爲辛亥潦水一島漂失者爲五十八結零自辦進排負債如山不能支保之狀該曹業已洞悉特蒙變通給代之澤云本島浦落爲五十八結果是實狀救弊之道多般講究而旣未得空閑地則代土劃給猝難擧論故自戶曹或預下貢價聊賴應役且於年前草薍三同減其一同作爲每馱二同則貢價比前又爲增加而貢人憑藉戶曹之打量每有此代土之請從願許施實無其路此則分付戶曹從長顧恤使之安業似合事宜三南方物紙契貢人以爲白綿紙預爲給價貿取於外邑寺刹僧徒年年逋欠無路充數嚴飭兩道俾得無弊擧行云紙價多入於僧徒所逋紙物每歸於私商潛賣年復年來轉成貢弊果是實狀故廟堂之發關嚴飭殆無虛歲而營邑終不董飭宿弊未祛復有此貢人煩猥之請者極爲駭然今年則別加嚴飭營邑之僧徒紙役竝爲蠲減私商之暗地賣買亦爲痛禁似合宜布廛市民以爲渠廛與苧布廛一依內外魚物廛例合屬於六矣廛倂力奉公云請入於六矣廛者非爲竝力奉公欲免通共發賣之計民習可駭且各廛必有倣效紛紜之弊此則勿施牛廛市民以爲耆老所駱牛年年進排落本甚多坡州場稅之屬於耆老所而有收稅監考名色故以廛人差出事屢訴本所連得許題尙未得差使渠輩永差是役云所謂監考不過本所下隷之役則以此微瑣之說上達天聽極爲可駭此亦勿施而布廛及牛廛市民事當移法司嚴治而歲初詢瘼與他有異姑爲安徐猪廛市民以爲朔米過多無以應役特爲蠲減云向來煙草廛市民以朔米事陳所懷令市署減結矣蠲減之際不無製礙之端云此亦令本署商量事勢從便處之似合宜冶匠以爲丁未判下以後中防鐵渠輩專當賣買矣一自通共之後復爲雜鐵廛物種通共賣買更加禁斷云中防鐵之屬於冶匠年前處分至爲嚴截則通共發賣之後冶匠輩之欲爲禁斷事理無怪而六矣廛外各廛竝皆通共則獨於冶匠許以亂廛似涉逕庭此則置之何如傳曰允紙物之每歸於私商潛賣前此飭令何如則爲弊依舊此亦國綱所係不用心察飭守令更觀今年令該曹摘發草記論罪如是而潛賣不禁紙物欠逋該曹難免其責以此一體嚴飭可也
정조 18년
尹致性以御營廳言啓曰依下敎左右屛門把守撤還之意敢啓傳曰知道
정조 18년
副應敎崔獻重校理韓光植高宅謙副校理徐有鍊李龜雲修撰尹光普李祉永副修撰成德雨李遇濟等箚曰伏以上辛載屆祈穀隔日親享有命輿衛將戒我聖上爲民之念重祀之誠孰不欽仰而第今達宵春雨雖幸知時此際動駕觸冒將事竊恐有乖於大聖人節宣保嗇之道又況除夜之宮享親將元朝之賀禮躬臨連日勞動之餘今又冒兩命駕則臣民之憂悶姑無論殿宮之貽慮當如何哉惟我殿下凡係祀典一念憧憧至誠所孚格感神明親行攝行固無間焉臣等玆敢相率聯籲伏乞亟加三思特寢成命焉答曰省箚具悉社壇之享陪享百官無入接之廊屋値雨不可沾服將事今日之雨得於入冬後雨雪稍罕之餘雖甚多幸今夜行祀正合商量古之鄭玄今之禮判皆以上辛之祈穀當用立春後上辛欲從此說而進退則十三日當爲上辛矣差觀一二辰刻若卽快晴當如期行禮又或微有霽意亦當躬詣齋所過省牲時一向霏微則享事命攝不至百官之沾服而留宿齋所以待禮成矣又或過未申若緊霔則當退行於立春後上辰以此令禮曹知悉擧行
정조 18년
甲寅正月初二日午時上詣社稷祈穀親祭擧動入侍時行都承旨鄭大容左承旨徐榮輔右承旨李勉兢左副承旨徐美修右副承旨尹致性同副承旨李羽晉記事官徐有聞假注書鄭文始記注官承膺祚洪樂游一提學鄭民始檢校直提學徐鼎修原任直閣尹行任檢校直閣南公轍以次隨駕上具遠遊冠絳紗袍陞輿出協陽門降輿陞轝藥房都提調洪樂性進前曰連日勞動之餘聖體若何上曰一樣矣樂性曰三冬雨雪稍閟之餘今日之雨誠爲多幸而第雨勢若此此時動駕恐有欠於大聖人保嗇之方特命攝行是臣等區區之祝也上曰予之憧憧一念惟在於爲民務農何可命攝於祈穀之享卿勿復言也仍前詣出肅章門進善門敦化門至鍾街駐駕上曰有司堂上貢市堂上平市提調漢城判尹入侍賤臣承命出傳與平市提調李文源貢市堂上鄭民始沈頤之漢城判尹具庠有司堂上尹行任偕入進伏上曰挾輦作門貢市人招入上敎民始等曰以此傳敎傳布于貢市人處汝等皆好過迓新而如有弊瘼之可達者可以所懷書納當令廟堂稟處矣上曰貢市人外觀光小民亦皆善過歲乎兵判勞問以來民始等傳布下敎訖回奏曰貢市人觀光諸人皆云俱蒙聖澤各得其樂矣上曰所懷中弊瘼之可釐正者草記稟處可也仍命退諸臣前詣至社稷大門降輦陞輿至東神門外降輿步入北神門詣壇上奉審尊所祭器訖出就北神門外板位行省牲禮記還御齋殿上曰擧措多顚錯右通禮兪漢人汰去口傳擇差當該銓官推考出榻敎上曰兵刑換房出榻敎諸臣以次權退
정조 18년
行都承旨鄭大容坐左承旨徐榮輔坐右承旨李勉兢坐直左副承旨徐美修坐右副承旨尹致性坐同副承旨李羽晉坐直注書徐有聞病一員未差假注書李弘達仕鄭文始仕直事變假注書金良仕
정조 18년
大駕詣宗廟入齋室後內閣政院玉堂藥房口傳問安答曰知道
정조 18년
大殿王大妃殿惠慶宮中宮殿內閣政院玉堂藥房經宿翌日口傳問安答曰知道
정조 18년
李勉兢啓曰司僕內乘來言捲簾毛帳取稟傳曰捲三面
정조 18년
傳于李勉兢曰前假注書李弘達仍察
정조 18년
兵曹口傳政事宣傳官李敬熙內乘柳和源相換
정조 18년
持平朴崙壽啓曰臣於見職豈有一分堪承之望而恩除荐降他不暇顧章皇出肅第臣以前任同福縣監方在解由未出中公格所拘勢難仍冒而適値動駕之時不敢煩瀆今始來避所失尤大請命遞斥臣職答曰勿辭亦勿退待
정조 18년
徐榮輔以漢城府言啓曰朝官年七十以上士庶年八十以上加資令京兆別單草記事命下矣卽令五部知委坊曲修成冊報來故臣府憑考帳籍後別單書入而更爲申飭各部如或有見漏者則隨其報來鱗次書入之意敢啓傳曰政官待開門牌招開政老職加資下批此後諸道狀本來到者隨其啓下政官卽爲牌招陸續下批可也
정조 18년
奉朝賀鄭存謙疏曰伏以昌辰載回景運咸湊殿宮上嵩呼之禮萬壽祗獻宗祊慶川至之休諸福竝萃聖孝攸格縟儀誕擧事曠今古歡騰朝野太社祈年宸誠昭徹淸廟展謁聖慕克伸和鑾穩旋玉體萬安群情欣悅小大惟均日前賀班跛躃俱聳況臣所職只是朝賀而以床笫危喘竟至阻儀於擧國同慶之辰其情雖慼其罪實大宜卽露章請譴而祥和之時不敢遽然塵瀆悚蹙之極歷日靡措玆敢冒昧自列代乞聖明亟治臣闕禮之罪以肅朝綱焉臣之至今綿延莫非聖恩而至令地部郞官而存問之且致衣資食物德意隆厚闔門驚感而拜稽祗謝之禮無路恭伸拊躬自嘆祗切惶恐感激不知所達而已答曰省疏具悉卿懇稱慶誕擧於元朝錫老之典施及卿等出於同懽之意卿何辭爲安心領受仍傳曰此批答遣史官傳諭久未見卿戀戀何諭玆從史官之便仍問卿近日起居節
정조 18년
社稷祈穀大祭親行敎是時亞獻官行判府事朴宗岳終獻官右議政金憙進幣爵酒官吏曹判書金思穆奠幣爵酒官吏曹參議李冕膺薦爼官戶曹判書沈頤之禮儀使禮曹判書閔鍾顯典祀官奉常正金熙朝壇司令李厚燾壇上執禮行副司直尹行任壇下執禮應敎李肇源第一位執尊副修撰李遇濟第二位執尊校理韓光植第三位執尊校理高宅謙第四位執尊修撰李祉永第一位大祝修撰尹光普第二位大祝兵曹正郞洪大協第三位大祝副應敎崔獻重第四位大祝副司果李相璜第一位祝史副修撰徐有鍊第二位祝史持平朴崙壽第三位祝史典籍韓用鐸第四位祝史吏曹佐郞林景鎭第一位齋郞副司果洪秀晩第二位齋郞副司果尹益烈第三位齋郞兵曹佐郞柳師模第四位齋郞副司果安廷善第一位捧俎官戶曹正郞鄭東敎副司果李潞秀尙衣僉正洪守榮第二位捧俎官副司果宋持敬戶曹正郞李始源敦寧判官趙廷鉉第三位捧俎官司僕僉正趙祥逵弘陵令成光默漢城主簿徐謙淳第四位捧俎官工曹正郞趙儀逵長寧殿令朴右源司僕主簿金濟萬盥洗位典籍尹行直宋應望爵洗位兵曹佐郞宋知濂禮曹正郞金洛一亞終獻盥洗位禮曹佐郞趙章漢掌牲令典牲主簿張僴協律郞掌樂正申光河贊者引儀金東覽李命心謁者引儀任希澤兼引儀尹夔欽贊引兼引儀許㬘韓範敏祭監監察金履恭蔡弘直
정조 18년
甲寅正月初三日丑時上詣社稷祈穀大祭入侍時行都承旨鄭大容左承旨徐榮輔右承旨李勉兢左副承旨徐美修右副承旨尹致性同副承旨李羽晉記事官徐有聞假注書鄭文始記注官承膺祚洪樂游一提學鄭民始檢校直提學徐鼎修原任直閣尹行任檢校直閣南公轍以次隨駕上具冕服陞輿至社壇東神門降輿步入北神門就板位行四拜禮盥洗後詣國社神位前三上香降復位復陞壇行初獻禮奠幣獻幣次詣后土氏國稷后稷氏神位前行禮如右訖降復位亞終獻如儀畢上行飮福禮復行四拜禮詣望燎訖上詣神室奉審還安仍詣齋殿諸臣以次權退
정조 18년
甲寅正月初三日卯時上詣宗廟展謁入侍時行都承旨鄭大容左承旨徐榮輔右承旨李勉兢左副承旨徐美修右副承旨尹致性同副承旨李羽晉記事官徐有聞假注書鄭文始記注官承膺祚洪樂游一提學鄭民始檢校直提學徐鼎修原任直閣尹行任檢校直閣南公轍以次隨駕上具遠遊冠絳紗袍陞輿出大門降輿陞輦至宗廟降輦所降輦陞輿入廟大門御齋室少頃入就板位行四拜禮廟內奉審後仍詣永寧殿行禮如右訖還御齋室命書傳敎曰享先之道莫尙於誠敬誠敬篤至然後可以言格神禘之旣裸聖人猶歎其怠忽焉今之太廟大享儀文合有商量者多如使誠敬無差於迎神之初雖於至重至嚴之典禮當有所十分硏究其中有助於誠敬無損於儀文卽捧俎節次之釐正也執事多而無以愼擇旣無以愼擇則其能人人齋潔未可知也況登陛駿奔之際雜遝顚錯至於薦獻之遲滯猶屬第二件且以億萬年悠久之計言之其所裁酌尤當致意況時用圖式之有違原儀亦由於床卓之窄狹今若以牛羊豕俎三匣合盛於外大匣使捧俎官一人入傳于薦俎官薦俎官受而授大祝大祝與廟司奉奠于俎床自今年春享大祭著以爲例牲匣之造置已久待春展謁日定式蓋寓告其由之意也如是則捧俎官之差塡親享時各室各一人攝享通差五人而大享陳設圖式一依原儀圖成藏于本署事令吏禮曹知悉又命書傳敎曰再明且歲首犒饋相値朝參待下敎爲之進箋館學儒生試取初六日爲之上具翼善冠衮龍袍陞輿出廟大門降輿陞輦至弘化門命勉兢出標信解嚴入明政門永淸門交泰門還內諸臣以次退出
정조 18년
行都承旨鄭大容坐左承旨徐榮輔坐右承旨李勉兢坐左副承旨徐美修坐直右副承旨尹致性坐直同副承旨李羽晉坐注書徐有聞病一員未差假注書李弘達仕直鄭文始仕事變假注書金良仕
정조 18년
李勉兢啓曰大司憲林蓍喆掌令任長源持平朴崙壽李羲甲呈辭執義未差掌令李廷顯未署經監察茶時之意敢啓傳曰知道
정조 18년
李羽晉啓曰禮曹判書閔鍾顯持大享圖式奉常提調徐有防戶曹判書沈頤之吏曹參議李冕膺依下敎來待矣傳曰入侍
정조 18년
李勉兢啓曰摠理大臣蔡濟恭監董堂上趙心泰依下敎來待矣傳曰入侍
정조 18년
傳于李勉兢曰左承旨入侍
정조 18년
以抄啓文臣親試啓辭傳于鄭大容曰近來抄啓之人講製之役以其定制之稍久不但怠忽莫甚課講則欲責經學之實效竝與口讀而不習心性訓誥看作羞恥課製則所謂功令之文亦不渾然優如文體姑舍是亦關世道當爲大加矯弊之擧時抄啓諸人一竝減下待更爲淘洗事目後抄啓可也
정조 18년
傳于李勉兢曰當該中官拿處
정조 18년
傳于李勉兢曰當該司謁推考
정조 18년
李羽晉啓曰問啓事命下矣問于順天府使洪述祖仁川府使閔百準信川郡守李素沃川郡守丁載運知禮縣監李秉淳處則皆以爲差使員之隨駕格例茫昧未知不得進參云矣敢啓傳曰名以蔭官者若得一縣則所知者唯犯法違憲之事也懲貪之典徒及於李喆運具純輩若此而何以使所謂蔭倅者知懼乎如是之致凡於供職唯以怠慢爲工謀之欛豈不萬萬駭然乎今因此輩還下去試問之則法典所載陪從應行之事亦敢闕却不但爲渠輩罪上添罪之端渠輩異於京職皆有牧民之責焉自上猶且不憚憊勞躬詣社壇虔將祈穀之祀此示民重農之意也尋常動駕則渠輩雖或息偃在家敢於爲民祈穀之幸其敢不參乎今於問啓之下曰以不知前例云者尤爲放恣以祗迎等說發明者亦甚無嚴赦典纔過而國綱所係民事所關豈可以此闊狹乎五邑差使員爲先刋削其職卽其地方分配當日內發送後草記事分付
정조 18년
傳于李羽晉曰更思雖以重民事懲頑習之意分配其幹事上來之職名卽賀箋陪進差使員也當此同慶之時定配二字似涉如何以一倂刋削後放逐鄕外捧傳旨仍又分付該府依此擧行
정조 18년
李羽晉以吏批言啓曰侍從臣父年七十人每於歲首抄啓加資事載在法典矣侍從臣父年七十人別單書入之意敢啓傳曰知道
정조 18년
有政吏批判書金思穆進參判丁範祖牌不進參議李冕膺進右副承旨尹致性進以許晊爲執義洪樂敏爲吏曹佐郞具允德爲濟用主簿金翰東爲順天府使李衡弼爲仁川府使金履顯爲信川郡守李翊永爲沃川郡守徐惇修爲知禮縣監宋堯熙爲軍器僉正靖陵參奉尹熤徽陵參奉嚴思健相換宗廟副奉事洪章輔監役李根相換兼春秋單金弼龍故承旨李匡輔贈吏參提學例兼故縣監李觀成贈僕正以上同知李性淳兩代故佐郞李普淳贈吏參例兼同知李成祜考通德郞李舜濟贈戶參例兼全羅兵使李東植考學生金彦邦贈戶參例兼學生金哲贈左承旨學生金壽慶贈司僕正同知金樂大三代左尹李鼎揆右尹柳焵以李昌郁爲贊儀
정조 18년
兵批判書徐有防參判李鎭復參議金履成病參知閔昌爀入直左副承旨徐美修進啓曰兵批無緊窠吏批無送西之人無政事之意敢啓傳曰知道
정조 18년
尹致性以兵曹言啓曰同知中樞府事李仁康崔朝岳金蓍耉徐命全李世翊李性淳李成祜俱以身病猝重時月之內無望供職呈狀乞遞西樞雖是閑局不可一向虛帶竝今姑改差何如傳曰允
정조 18년
傳于尹致性曰中庶之知事揆以官方在所難愼前此首醫首譯多爲之金孝儉張濂雖非座次之首任權察及行中皆經首任同知望筒以知事書下
정조 18년
兵曹口傳政事知事金孝儉張濂
정조 18년
傳于尹致性曰宣傳官閔致愼李觀成改差以可堪承傳之人令該曹口傳各別擇差
정조 18년
兵曹口傳政事以金爔趙宅鎭爲宣傳官
정조 18년
尹致性以備邊司言啓曰華城城役始役各日令日官推擇則城址開基正月二十五日卯時二月十三日卯時爲吉南北城兩門樓始役二十三日卯時二十八日辰時爲吉水門始役二月二十五日卯時二十八日辰時爲吉浮石始役正月初七日十三日爲吉而各於始役日先行告由祭云以何日擧行乎敢啓傳曰城址開基正月二十五日門樓始役二月二十八日水門始役二十八日浮石始役正月初七日爲之可也
정조 18년
尹致性以備邊司言啓曰卽見全羅監司李書九狀啓則以爲禁衛軍上番時兵使之親點上送自是令甲而前兵使李壽鵬方有拿命新兵使李東植未及赴任而境上點限隔在一望若待交龜後擧行則勢難及期營將中軍中從近例替行事令廟堂稟旨分付矣點限不遠而新帥臣姑未赴任則中軍營將中替行之外固無他道依狀請施行而以附近營將使之式行事分付何如傳曰允
정조 18년
徐美修以戶曹言啓曰貢人舊遺在三千石蕩減事命下矣取考各貢文書戊戌餘遺在爲二千七百九十石其不足數二百十石就己亥遺在中除出充補以準三千石之數而分排各貢各種後蕩減實數別單書入之意敢啓傳曰知道
정조 18년
吏曹啓目新除授淸風府使鄭亮采等除朝辭赴任事行會何如判付啓依允爲旀捧稅邑守令邊將與領運鎭將皆令今日內除朝辭嚴飭下送俾勿遲滯而過限赴任者令道帥臣狀聞爲旀差使員及以別軍職上來守令皆有辭朝之命而別軍職等敢於日久後待令萬萬駭然當該別軍職等爲先汰去三倍道下送過限則令道臣拿致決棍後狀聞事分付爲良如敎
정조 18년
李羽晉以吏曹言啓曰差使員守令及受由上京別軍職守令下送後草記事命下矣永興府使朴基豐龜城府使李身敬嘉山郡守徐直修龍潭縣令元晦鎭利城縣監成夏鎭催促下送之意敢啓傳曰知道
정조 18년
尹致性以義禁府言啓曰順天前府使洪述祖仁川前府使閔百準信川前郡守李素沃川前郡守丁載運知禮前縣監李秉淳等放逐鄕外事承傳啓下矣洪述祖閔百準李素丁載運李秉淳等竝放逐鄕外之意敢啓傳曰知道
정조 18년
尹致性以刑曹言啓曰依下敎承政院禮房書吏金弘喆嚴杖次爲先嚴囚之意敢啓傳曰放送
정조 18년
領議政洪樂性箚曰伏以皇天眷佑我大東景祿竝溱於三元東朝聖壽恰値五甲慈宮寶齡儼躋六旬大庭嵩呼縟儀誕擧歡欣蹈舞帀域惟均而社壇祈年圭瓚躬將情廟祗謁羽旄夙戒經宿回鑾玉體彌康區區下情尤不勝欣忭之至伏況是年是月孝思冞切上日告慶親祼閟宮禮曠簡冊慕伸羹墻如臣癃老之蹤倍切少須之幸忝叨提擧獲近班聯咫尺周旋惟有愴喜交中而已不自意天厩寵錫濫及罔功臣於是且榮且感歷日靡措此固出於我聖上感舊推恩之盛念而顧臣今日之所處則徒知有幸躬覩實慙無勞可紀其何敢晏然承受於優異之盛典也哉玆控短箚仰瀆崇聽伏乞聖慈亟收成命以安私分焉云云答曰省箚具悉卿懇殿宮之賀儀載擧益切祝慶之誠至於錫馬於卿是年何年卿須安心領受仍傳曰此批答遣史官傳諭
정조 18년
副校理李龜雲疏曰伏以天佑宗祊吉慶荐臻殿宮之賀儀載擧岡陵之遐祝冞切於萬於千永膺福履莫非聖上誠孝上格降此川至之休萬姓咸戴八域同歡仍伏念臣百無肖似最居人下而前後恩造逈出常格乃祖是思寵以華貫爾親宜養畀以近縣又於遇慶之辰特推錫類之仁臣父臣世翊蒙恩陞資至拜同樞私忱之榮感欣幸曷有其極恩山德海報答無路只自惶懍頌祝而已向者太僕除旨特下於逖違之餘離闈之私雖切而覲耿之忱爲急割情踰嶺以謝恩命而伊後薇垣玉署除命聯翩榮光所曁閭里動色臣是何人得此於聖朝每一思惟感結銘鏤第臣之父母年近八耋老病沈淹而居常有凜然之憂固非人子遠遊之時而只緣賀禮當前未敢言歸離違已久夢思靡安而四朔旅邸每有不敢問來人之懷矣卽於直中得接家信則臣之老母自來宿祟重添毒感當此換節一倍沈劇食飮全却氣息綿綴而病中所言每欲見臣云臣纔拆鄕書方寸自亂直欲卽日奮飛而不可得也旣聞此報勢難一刻遲回玆敢略入文字瀆冒宸嚴徑出禁扃仍尋鄕路伏乞天地父母俯諒至切之懇亟遞臣職仍治擅行之罪以肅朝綱千萬幸甚云云省疏具悉爾其勿辭往護
정조 18년
右尹柳焵疏曰伏以天佑宗祊慶溢殿宮月正元日縟儀順成聖孝彌隆事曠前古大小蹈舞率普均歡仍伏念臣幸於此際冒叨近密獲與於將事之末目覩無前之盛事光榮旣極歡忭有倍乃者前席昵陪之際特命晉秩繼而有京尹新除矣恩批鄭重有隕自天五情驚隍措躬無地噫貳卿顯秩素稱命德之器苟非績用茂著望實俱備者則莫宜居之乃以如臣至庸愚無肖似而一朝畀之不少難愼冥升之懼不中之災只屬臣身雖不足恤而在聖朝愼爵賞之道明王愛嚬笑之義爲如何哉況臣孤覉之跡每荷不遺歷試內外無一裨補平素愧負恒切于中而加以近年以來蒲柳之秋早衰狗馬之病難强至於閑司漫職筋力奔走亦非可堪而今此所叨在臣尤萬不近似與其進而招衛軒之譏貽辱淸朝曷若退而辭齊弓之招少逭官榜乎帳殿承牌蓋伸叩謝之忱上辛動駕只爲陪扈之重而因仍蹲冒義不敢出今始露章自列仰瀆崇嚴伏乞聖明諒臣不稱之實亟許還收成命以重官方以安私分不勝大願云云答曰省疏具悉卿其勿辭行公
정조 18년
甲寅正月初四日巳時上御重熙堂來待諸臣入侍時同副承旨李羽晉假注書李弘達記注官承膺祚洪樂游戶曹判書沈頤之禮曹判書閔鍾顯奉常提調徐有防吏曹參議李冕膺以次進伏訖上曰今番圖式非新創也卽五禮儀所載而乃是修明舊制者也至於捧俎一節攝享時只以捧俎五人自饌幔三次往來非但不爲接續恐近於欠潔預奉於尊所以待第一室捧俎薦進之時以爲接續薦俎則其在禮節少無所妨矣專出於億萬年悠久之計也鍾顯等曰果如聖敎求諸儀文實爲恰好矣上命羽晉書傳敎曰大享時薦俎節次纔有定式而攝享時捧俎官之分三次捧俎往來者薦俎之際其不能接續可知招問事知守僕果然豈非欠敬之端乎自今攝享待陳設時至第二室以下各室牲匣自饌幔先爲權奉于省器所而行禮時則第一室捧俎官與薦俎官及諸捧俎官由南神正門及夾門分入親享時則各室各有捧俎官直自饌幔臺捧詣事分付鍾顯曰太廟大享時祝史進徹毛血盤及大祝蕭黍稷燔爐之禮每於一時竝行之故不無雜遝欠敬之慮今後則第一室晨祼後卽行毛血進徹之禮薦俎後卽行蕭黍燔爐之節各室依此爲之則儀文不失秩序將事尤當肅敬故敢此仰達矣上曰依爲之出擧條上敎羽晉曰差使員守令之不參於社壇動駕之班聞甚駭然況祈年孔夙齋明虔誠事體自別則渠輩在牧民之任適値上京之時而息偃在家不體此憧憧爲民之心如此而何責乎務本重農之道也爲先令政院招入庭下詳細問啓以爲嚴勘之地可也仍命退諸臣以次退出
정조 18년
甲寅正月初四日午時上御重熙堂左承旨尙衣提調入侍時左承旨徐榮輔假注書鄭文始記注官承膺祚洪樂游尙衣提調徐有防以次進伏訖上曰歲首纔過慶事當前尙方吏隷事竝分揀可也有防曰進箋館學儒生試取明政門爲之事命下矣侍衛當全數磨鍊乎上曰別雲劍外以入直磨鍊可也有防曰設布帳外環衛軍兵以何營入直軍磨鍊弘化門外亦不可無排立軍兵亦以何營入直軍除出排立乎上曰布帳外環衛則以弘化門金虎門入直軍各留五六名除出排立弘化門外排立則以東營集春營入直軍各留五六名除出排立可也出擧條仍命退諸臣以次退出
정조 18년
甲寅正月初四日未時上御誠正閣摠理大臣監董堂上入侍時右承旨李勉兢假注書鄭文始記注官承膺祚洪樂游摠理使蔡濟恭監董堂上趙心泰以次進伏訖濟恭曰社壇親享太廟展謁連日勞動之餘聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰大享節次中捧俎之節實有欠敬之慮故昨有下敎於禮果何如耶濟恭曰臣於攝享時見之矣大抵三次捧俎往還之際雖年富力强者難責其駿奔之如禮且有顚仆生事之慮今此下敎在禮實爲萬萬合當矣上曰華城城役擇日已啓下矣祭官何以差定乎濟恭曰華城城役始役各吉日今將啓下而告由祭各於同日設行矣城址及南北城門樓開基時獻官以留守或監董堂上爲之諸執事本府判官及隣近邑守令差定設行恐合事宜至於浮石及水門始役告由差有間焉以都廳爲獻官以本府判官及別監董差諸執事設行而香祝各其獻官齎奉以去祝文頭辭末端依壬子七月禿城山城修築時設祭例爲之祭物亦依方書所載自本府措備會減之意出擧條分付何如上曰依爲之浮石始役吉日以今月初七日爲之事草記已下批再明日當受香祭物精備以待香祝下送事令廟堂爲先關飭本府可也出擧條上曰城制何以爲之而水門則欲從卿議以石橋爲定而古亦有水勢迅急處多用石橋此是古制而近聞諸議紛紜云予亦不必以先入爲主卿等從便爲之心泰曰以臣賤見欲先制石橋以試今夏潦水然後決定似好矣上曰今年解凍凡節農人之言果何如於年事云耶濟恭曰以今日候可期豐登之占云矣勉兢曰朝官年七十以上人加資待各道狀聞該曹卽當次第下批矣原在鄕侍從臣中賀班來之人或有親年之當受資者而道啓上來之前該曹姑不得擧行云此則恐不必遲待故敢此仰達矣上曰皆令今日政加資下批可也出擧條上曰再明日進箋儒生試取時處所明政門爲之出榻敎仍命退諸臣以次退出
정조 18년
行都承旨鄭大容內閣直左承旨徐榮輔坐右承旨李勉兢坐直左副承旨徐美修坐右副承旨尹致性坐同副承旨李羽晉坐直注書徐有聞病一員未差假注書李弘達仕鄭文始仕直事變假注書金良仕
정조 18년
李勉兢啓曰備邊司郞廳來言今日賓廳日次而殿座相値不得來會云矣敢啓傳曰知道
정조 18년
李勉兢啓曰禁衛營將官來言今日本營軍兵日次私習云矣敢啓傳曰知道
정조 18년
李勉兢啓曰御營廳將官來言今日本廳軍兵日次私習云矣敢啓傳曰知道
정조 18년
尹致性啓曰大司憲林蓍喆掌令任長源持平朴崙壽李羲甲呈辭執義許晊未肅拜掌令李廷顯未署經監察茶時之意敢啓傳曰知道
정조 18년
李勉兢啓曰新除授宣川防禦使李郁延時在慶興府任所而有除朝辭赴任之命矣密符則以前防禦使所佩傳授諭書則安寶使院吏齎傳何如傳曰允
정조 18년
傳于李勉兢曰侍衛軍兵毛具
정조 18년
傳于徐榮輔曰左承旨右承旨入侍
정조 18년
傳于李羽晉曰發遣吏郞諸執事請齋與否摘奸以來
정조 18년
傳于李羽晉曰試官南公轍代尹行任爲之
정조 18년
傳于李羽晉曰再明日卽人日也大提學當日牌招事該房知悉慶科在近通方外亦可而今日始爲取來進箋擧案知幼學之亦多參班仍又考閱箋文則頭辭書以館學儒生等此乃館學之進箋非太學之進箋也然則方外生若干人之參班者此非取便而何又若認爲生進之只當參班而不參則參班者果皆詳考頭辭而入來乎近來士習皆如此此所以只依常規令圓點生赴試者也令諸生知悉
정조 18년
以中官金允謙拿處傳旨傳于尹致性曰分揀
정조 18년
李勉兢啓曰卽見全羅左水使曺命楫去秋冬等褒貶啓本則邊將無一人居下殊無嚴明殿最之意推考警責何如傳曰允
정조 18년
李羽晉以吏曹言啓曰新除授思陵令安廷瓛旣未經五品矣矇然擬望至蒙天點臣等昏謬之罪不勝惶恐而原望筒勿施何如傳曰卿等推考人果可堪何必改差乎
정조 18년
徐榮輔以漢城府言啓曰朝官年七十以上士庶年八十以上遺漏人及士庶年未滿八十而夫妻偕老人各部修成冊報來故別單書入之意敢啓傳曰知道應資追報者自當依下敎政院稟旨開政而偕老老人之追報者至於九十九人之多應入歲饌者依元朝下敎加給未入者依歲饌例題給而仍令兵曹今番加資者加設付實職未參加資者加資後付實職夫人帖同爲成給事亦爲分付可也
정조 18년
李勉兢以兵曹言啓曰去冬三朔能麽兒考講時訓鍊院副正李宗爀判官安㢞武臣兼宣傳官權思漢黃仁燁李衡民金兌鍾守門將白光儀鄭宅亨一次不通都摠府經歷李潤默訓鍊院主簿李宜秀金宗喆成舜民金永勉武臣兼宣傳官尹範喆高景洙白仁哲趙一源李潤文閔百勳部將柳煒守門將朴英秀吳贊暹閔崙軍器寺僉正金忠國武臣兼宣傳官李柱李彦炲部將金光喜守門將尙得容三次不通依定式竝從重推考部將尹鉉東四次不通越俸一等何如傳曰允
정조 18년
李勉兢以兵曹言啓曰本曹堂上軍官禁軍遞兒窠今方有闕矣依節目禁軍別將與各番將眼同試取以其居首者塡差之意敢啓傳曰知道
정조 18년
李勉兢以兵曹言啓曰本曹行伍敎鍊官今方有闕矣依定式標下軍兵中試取以其居首者塡差之意敢啓傳曰知道
정조 18년
李勉兢以訓鍊都監言啓曰今正月初六日明政門殿座時因兵曹節目金虎門軍一百四十名把摠具載敬哨官韓遂勳率領設布帳外排立雜人一切嚴禁事畢後還入直所而待標信擧行之意敢啓傳曰知道除標信擧行可也
정조 18년
李勉兢以御營廳言啓曰今正日初六日親臨明政門進箋館學儒生試取時依兵曹啓下節目東營集春營入直軍一哨內各留營直五名餘皆除出入直把摠崔命健哨官金禹鼎率領弘化門外排立事畢後各還本處入直而竝待標信擧行之意敢啓傳曰知道除標信擧行可也
정조 18년
副摠管李義弼疏曰伏以歲律載新邦慶川至寶籌彌隆於殿宮玉觴稱壽干尺漸長於貳極彩舞供歡肆於月正元日臨殿受賀縟儀順成此實四百年稀有之慶永基億萬歲無疆之休臣民歡忭秉彝同得況臣猥以無似獲廁邇列手擎華函躬覩盛儀區區犬馬之誠益切岡陵之祝仍伏念臣以塵露至微之蹤荷天地莫量之德陶均生成得有今日臣於中夜無寐之時每念恩造忽欲忘生赴湯蹈火固所甘心而年衰志邁報答無期居常愧懼若隕淵谷不意今者迺以一時助擧之勞至蒙二品陞擢之恩臣聞命惝怳罔知攸措夫値國家無前之慶當疲癃共忭之日舞蹈欣躍固臣子之恒情也奔走任使亦職分之常事也臣之伊日擧行乃是千載與榮而反媒誤恩縻以寵秩臣退自循省感愧彌增伏況亞卿命德之器固不可人人濫授則如臣百無肖似豈可擬議也哉噫嚬笑固明主之所愛而辭受亦人臣之攸愼以臣身居此位夫豈有一毫堪承之望而卽謝恩命仍參扈班蓋出於萬不獲已也至於因仍磐磚若固有之則非但有傷廉隅抑恐仰累聖簡玆冒猥越之誅仰瀆崇嚴之聽伏乞天地父母俯察臣衷懇亟收臣新資以重公器以安私分千萬幸甚答曰省疏具悉卿其勿辭行公
정조 18년
甲寅正月初五日辰時上詣春塘臺犒饋入侍時行都承旨鄭大容左承旨徐榮輔右承旨李勉兢左副承旨徐美修右副承旨尹致性同副承旨李羽晉假注書李弘達鄭文始記注官金良倜洪樂游一提學鄭民始檢校直提學徐鼎修檢校直閣南公轍以次侍立上具翼善冠衮龍袍乘輿出交泰門延生門由靑陽門明光門至春塘臺御大次兵判跪告小開門各營將臣以下報叩頭訖行犒饋如禮輟床訖承史各營將臣侍衛以下三呼嵩勉兢跪告餉士禮成上乘輿由明光門入延生門還內諸臣以次退出
정조 18년
甲寅正月初五日巳時上御重熙堂左承旨右承旨入侍時左承旨徐榮輔右承旨李勉兢假注書鄭文始記注官金良倜洪樂游以次進伏訖上曰前聞開留所奏誠爲寒心懲貪之典不施於此處則豈有國綱乎予不欲深究故不問其誰某然予豈不知之乎其中最多者自刑曹今明督徵下送本府必於朝參前了當若不然則留守亦難免其罪盡捧後政院微稟則當宣傳官或御史摘奸竝以此意承旨招入開留詳言筵敎可也仍命退承史以次退出
정조 18년
行都承旨鄭大容內閣直左承旨徐榮輔坐直右承旨李勉兢坐左副承旨徐美修坐右副承旨尹致性坐同副承旨李羽晉坐直注書徐有聞仕一員未差假注書鄭文始仕直事變假注書金良仕
정조 18년
鄭大容啓曰卽者奉常寺官員來言今日宗廟永寧殿春享大祭祭物提調當爲監封而都提調洪樂性身病提調徐有防以兵曹判書政事進無以擧行云何以爲之敢稟傳曰禮判進去可也
정조 18년
李羽晉啓曰戶曹判書沈頤之禮曹判書閔鍾顯依下敎來待矣傳曰入侍
정조 18년
傳于徐榮輔曰以祝慶之心寓示嘉之意有今日試取之擧而觀於擧案士習駭然況大比當前科擧稠疊以今士習安知無僥倖之望干囑之弊復出於稍戢之餘乎弛張涇渭政合留意慶科自慶科國法自國法自今日試取申嚴挾冊借述之禁如是申令將欲踐言言而無實寧不貽笑乎今後冒犯者當律難恕以此傳敎令泮長書揭闕門俾諸生知悉嗣後陸續設場之科皆依今日下敎遵行
정조 18년
以平安監司李秉模狀啓昌城等邑老人歲饌題給事傳于李羽晉曰今日政下批依元朝下敎例資及今番壽資同爲下批令政院成送有旨事知悉
정조 18년
李勉兢啓曰前假注書李弘達仍察何如傳曰允
정조 18년
李勉兢啓曰假注書李弘達時無職名令該曹依例付軍職冠帶常仕何如傳曰允
정조 18년
李羽晉以吏曹言啓曰都政時點下於低擬者亦出於念舊其家奉祀孫近無立朝者令該曹訪問靈城君嗣孫草記事命下矣問于本家則幼學朴鍾岳卽其奉祀孫云矣敢啓傳曰初仕承傳年若滿三十今日政調用未滿則待三十卽爲調用可也
정조 18년
有政吏批判書金思穆牌不進參判丁範祖進參議李冕膺受由在外同副承旨李羽晉進啓曰判書金思穆牌不進參議李冕膺受由在外小臣獨政未安何以爲之敢稟傳曰仍爲之以趙鎭宣爲景慕宮直長
정조 18년
兵批判書徐有防進參判李鎭復入直參議金履成參知閔昌爀病左副承旨徐美修進以朴師沃爲副摠管權恢李運永洪秉殷鄭東顯金常行朴師欽曺允彬爲同知黃樟徐命珪兪漢葛李宅源韓光傳爲僉知副護軍李仁康崔朝岳李性淳李世翊李成祜副司直金蓍耉徐命全任希遠副司正李弘達竝單付
정조 18년
吏批再政啓曰禮曹參議今當差出而擬望之人乏少承旨竝擬何如傳曰允李穦爲知敦寧金蓍爲同敦寧尹行元爲禮曹參議趙瑍爲判義禁李光德爲司饔僉正朴宗鎬爲軍器判官徐有膺爲禮賓主簿朴敦浩爲活人別提趙基顯爲漢城判官沈璨之爲宣陵直長孔允東爲司饔奉事李志淳爲濟用副奉事李憲儒爲潭陽府使贈吏參柳謙明贈吏判例兼贈吏議柳完贈吏參例兼贈僕正柳世顔贈吏議以上知事柳戇三代追贈學生兪炡基贈戶參例兼學生兪命衍贈左承旨故參奉兪稷贈司僕正以上戶曹參判兪彦修三代追贈
정조 18년
吏批三政以嚴思允爲獻陵令柳範休爲掌樂主簿沈廷秀爲慶基殿參奉洪人河爲莊陵參奉
정조 18년
吏批四政以李祉亨爲典牲奉事司僕主簿單宋景載仍任事承傳
정조 18년
以兵曹正郞鄭晩錫拿處傳旨傳于徐美修曰分揀
정조 18년
以對讀官鄭東榦拿處傳旨傳于徐美修曰分揀
정조 18년
以水原留守李命植狀啓舊還蕩減有不敢擅便令廟堂稟處事傳于徐榮輔曰卿之狀辭中豈有捧爲餉逋爲還云者亦似然矣陞爲留府卽初有之例依備局關辭擧行此後舊還蕩減時陞府以前未捧用舊還例卿其知悉事回諭以此意亦令廟堂知悉
정조 18년
以水原留守李命植啓本正朝老人歲饌題給事傳于李羽晉曰直赴李奭祚待唱名壽職加資下批事回諭亦令吏兵曹知悉
정조 18년
李羽晉以吏曹言啓曰西淸君煋已爲資窮矣今番百官加親授時臣等未及覺察更以興祿啓下昏謬之失不勝惶恐而原單子勿施何如傳曰允
정조 18년
李勉兢以兵批言啓曰拆見全羅左水使曺命楫去癸丑年秋冬等褒貶啓本則會寧浦萬戶朴道澄微謗在糴爲目則宜置下考而置諸中考殊無嚴明殿最之意該帥臣推考警責會寧浦萬戶朴道澄下考施行鹿島萬戶沈公綽旣已居中所當一體論列而與臣有內外從應避之嫌令亞堂稟處何如傳曰令亞堂草記可也
정조 18년
李勉兢以兵曹言啓曰因全羅左水使曺命楫去癸丑年秋冬等褒貶啓本本曹草記批旨內令亞堂草記可也事命下矣臣鎭復拆見啓本則鹿島萬戶沈公綽語或欠實爲目會寧浦萬戶朴道澄微謗在糴爲目則竝宜置下考而置諸中考殊無嚴明殿最之意該帥臣推考警責鹿島萬戶沈公綽會寧浦萬戶朴道澄下考施行何如傳曰允
정조 18년
李勉兢以都摠府言啓曰今日入直內三廳武兼禁軍及軍兵等當爲中日習射而親臨進箋館學儒生試取相値不得爲之之意敢啓傳曰知道
정조 18년
李勉兢以壯勇營言啓曰本營右司中哨鄕軍等私獵於楊根地大虎一頭捉得封進而捉虎軍姓名別單書入之意敢啓傳曰知道皮張自本營區處可也
정조 18년
刑曹啓目粘連充軍罪人金慶喆等待赦令置稟秩之命敎是白遣金千得雖置稟秩是白乎乃旣是不限年不合疏放是白乎旀金應述係是徒年放送是白遣崔奎衡等罪關私掘竝只仍置之意分付道臣何如判付啓竝只依回啓施行爲旀稟秩中金慶喆那九李益載依下敎放送金千得段減等而道臣之不究委折遽置稟秩難免疎忽推考仍秩中長峯金慶禧異於領運之差員振威曺命臣更配近於已甚陰竹金履祐林壽福雜犯之輕者砥平李鳳純陰竹朴震光加平金遇春朔寧李宜先交河朴大輝等皆逋吏竝只放送事分付爲良如敎
정조 18년
吏曹判書金思穆疏曰伏以天休滋至邦慶無疆大庭呼嵩縟儀誕擧閟宮親祼聖孝愈光歡欣蹈舞小大同情伏況社壇祈穀淸廟祗謁經宿回鑾玉體冞康區區下懷尤不勝慶忭之至仍伏念臣之叨此匪據是豈臣可堪而然哉迷昧僨誤非止一再庇覆生成逈出尋常嶺徼之行匪罪伊恩鞶帶之寵乍褫旋錫臣於是身不自有惟以殫竭奔走爲一分塵刹之報淟涊盤礴今又歲律更而京察過矣陶甄之下無一對揚注措之間有百瘡疣臣實自訟人謂斯何第當慶禮曠古誠切祝岡享事有期義重奉璋過政瓜限不復呈循例之單夤緣出脚恬然爲蹲冒之計壞防之責猶屬餘事貪榮之誚無以自解若其私門過福之災小器易盈之憂則前後曲庇惟恃造化之天而已顧奚待臣言之畢陳而有所矜察也哉矧又情志未孚於僚席至有陳疏徑出之擧則亦緣臣人微言輕之致雖不較辨自顧慙恧且値恩推尊年政不踰日臨急連膺未及周思於應行常格以致臺望之留窠恩資之疊授此外昏謬之失不一其端至如賤疾沈痼之難以强策有不暇覶縷煩浼而見今宿症猝添蠢動無路朝者違傲實出於萬不獲已以情以病不可久淹於見職也明矣玆敢略入文字仰瀆崇嚴伏乞天地父母俯垂鑑諒亟命鐫遞臣所帶職名以安私分千萬幸甚答曰省疏具悉卿其勿辭行公
정조 18년
甲寅正月初六日辰時上御明政門進箋儒生試取入侍時行都承旨鄭大容左承旨徐榮輔右承旨李勉兢左副承旨徐美修右副承旨尹致性同副承旨李羽晉記事官徐有聞假注書鄭文始記注官金良倜洪樂游檢校直提學徐鼎修檢校直閣南公轍讀券官行判中樞府事朴宗岳行司直洪良浩鄭民始對讀官行副司直尹行任司僕寺正鄭東榦奉常寺正金熙朝以次侍立上具翼善冠衮龍袍乘輿出交泰門永淸門入小次上曰禮戶判入侍賤臣承命出傳與戶曹判書沈頤之禮曹判書閔鍾顯偕入進伏上曰牲匣待令乎頤之曰待令矣上曰注書奉入賤臣承命奉入上看品訖上曰此果於禮無損益乎頤之鍾顯曰此實合當於禮儀矣上曰自春享依此爲之可也仍命戶禮判先退上御大次試官以下儒生以次行禮訖宗岳進前曰聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣景慕宮提調李文源曰今番親享時有事知守僕加資之命矣吏曹不知事知守僕之爲二人只以一人帖加戶曹謂以已蒙恩資亦不擧論於米布題給彼此俱爲見漏敢此仰達矣上曰單子添書改付標可也出擧條勉兢曰近來政院吏隷疲殘無以號令百司傳命擧行每患遲滯而今日殿座時禁喧郞廳執捉試所待令禮房書吏謂以攔入至於決棍院屬之卽地棍治雖有禁喧節目此謂衛內雜遝喧譁之類也今番則初無如是之事而橫執不當禁之吏至於決棍事未前有大關後弊當該郞廳鄭晩錫所當論勘而本院請推之外無他可施之罰何以爲之乎上曰拿處可也出擧條上曰試官持懸題紙以入命洪良浩鄭民始出表題懸題訖上敎榮輔勉兢曰今番雖似倖科重其事識大慶之道如是設科爾等知此無犯禁令着意製進事傳于諸生等處上曰對讀官鄭東榦進伏起退之際坐次錯亂事甚駭然仍命書榻敎曰對讀官鄭東榦事過後拿處出榻敎通禮跪告禮畢上乘輿由明政門永淸門還內諸臣以次退出
정조 18년
甲寅正月初六日申時上御便殿科次入侍時行都承旨鄭大容左承旨徐榮輔右承旨李勉兢左副承旨徐美修右副承旨尹致性同副承旨李羽晉記事官徐有聞記注官金良倜洪樂游讀券官行判中樞府事朴宗岳行司直洪良浩鄭民始檢校直提學徐鼎修徐有防對讀官行副司直尹行元尹行任南公轍司僕寺正鄭東榦奉常寺正金熙朝以此進伏訖上曰監董堂上入侍賤臣承命出與監董堂上趙心泰偕入進伏上曰水原留守以園幸時擧行節次有所稟報於本營云卿亦聞知否心泰曰臣俄於闕中適見其稟報之狀一則親軍衛隨駕稟旨事也其所變號創制旣是大設施且外營事體比前自別當於境上延候隨駕而第官馬新授不閑馳逐隨駕之節自多難便且以別軍官言之外使隨駕時亦當作隊攔後而今纔揀選姑未就轂恐不可遽議參陣而事係馬軍去就有難率爾定奪矣上曰團束未久今番則本府洞口從便札駐別軍官姑未嫺習亦於洞口札駐可也心泰曰其次步軍隨駕事也而園幸時延候隨駕環衛等節旣是節目間事則當依節目外使領待境上以先廂隨駕矣上曰依爲之今番則係是團束之初眞木亭率領結陣先廂京軍交替導駕而京軍則落留爲後廂事分付兵曹及壯營內外使處可也心泰曰旣以步軍隨駕定奪矣以其時入防哨磨鍊何如上曰依爲之心泰曰又其次御前前排巡牢之果川站沙斤川站依前領待大旗幟五里程出待吹鼓手依昨春下敎待令於眞木亭事也兩站御前巡牢領待吹鼓手眞木亭待令當依稟施行而至於大旗幟外使旣領軍隨駕則當擺列於陣上矣上曰依爲之若無旗幟迎接之命勿爲前導外使仍爲率領可也心泰曰又其次五處斥堠二處伏兵依前擧行事也斥堠伏兵等節使之依稟施行何如上曰依爲之軍則以入防軍將則亦以留防別軍官新設名色中差送事定式可也心泰曰又其次外使領軍則判官導駕何以爲之事及服色事也而外使隨駕時判官以從事參陣則無論留守從事官導駕一款非所可論而至於服色一從內營外使以下當以軍服爲之矣上曰依爲之心泰曰又其次步軍環衛事及大駕詣行宮後外使待令於左翊門外事也步軍旣隨駕則入信地後把領哨官率領行宮前後左右與京軍相連環衛外使則以先廂大將當於作門外率旗鼓札駐待信箭以中軍代主將司令待令於行宮門外矣上曰待信箭爲之而行宮環衛軍兵之馬步哨數若是夥多禁軍及京營馬步軍減數或量除名色爲可卿與兵判相議令廟堂草記稟旨以爲釐正定例之地可也心泰曰又其次大駕自行宮詣園所時外使領軍隨駕事也此則臨時更爲稟定似好矣上曰依爲之外營當專當軍制新創將是耆臣自明年更爲稟旨定式次今年則陪從幾哨令內營臨時稟旨爲之事兵曹及本營知悉可也心泰曰又其次壯勇軍一哨何以排定事也此是內營鄕軍一哨之每年等待於津頭隨駕者而旣載內營節目不必自外營稟旨此則置之何如上曰依爲之今則內外營軍制姑未就緖亦成營規隨駕信地環衛節次槪略抄錄於兵曹節目而卿與兵判將帥相議爲之亦爲添載於定例班次可也出擧條民始曰本營所用壯紙不足不可不變通聞延豐縣寺刹多有紙地浮出處以附近忠州常賑耗米二百石每年劃給該縣以爲貿紙上送之地何如上曰依爲之出擧條有防曰臣於兼帶司僕寺事有所仰達者矣本寺郞廳中工房色最爲緊任若有窠則以實職中另擇差出事曾已筵稟定式矣前司僕主簿宋景載屢朔在任勤礪解事月前都政移拜詞訟之職而當此寺弊釐正之時不可付之生手李翊永外任之代令銓曹仍任以爲責效之地何如上曰依爲之出擧條上命宗岳等以次考券宗岳等考券訖以次出榜命書傳敎曰進箋儒生製述居首進士李勉昇直赴殿試三下二進士許淇修直赴會試三下進士趙學春睦允中宋翼淵各給一分次上幼學李鍾運進士李日煒韓致奫權大觀生員林重鎭各賜紙一券又命書傳敎曰入格儒生明日人日製應製後待令事分付近來場中以草草呈券爲能賦不押韻表不叶簾文體與句作之浮靡有關世道今日場中以詳細照檢從容成篇使之申申曉諭矣諸生猶未免纏繞伎倆依舊爭先甚至三中居首之兩儒以違簾見拔三下以下之違簾又至於三人之多如許不率敎之儒當施責罰特以慶科在近姑且參酌而更從三令之義以此傳敎明日人製書揭題板明日試庭若有更犯其所嚴處不可饒貸令諸生知悉上曰判義禁任希曾知敦寧宋濟魯同敦寧洪檢許遞以壽職人今日政差出待下批牌招察任出榻敎上曰今日政參下三窠中二窠次次序陞後以初仕擬入出榻敎上曰潭陽府使之代今日政差出出榻敎上曰今聞該房承旨言宮司參下兩窠權陞之差代眩於擧行云直長窠今政先爲差出以念舊之意有卽爲收錄之命而尙不檢擬此家此窠可謂當窠贈領府事趙暾子趙鎭宣擬入事分付都政時點下於低擬者亦出於念舊其家奉祀孫近無立朝者令該曹訪問靈城君朴文秀嗣孫草記命退諸臣以次退出
정조 18년
行都承旨鄭大容坐左承旨徐榮輔內閣直右承旨李勉兢坐左副承旨徐美修坐直右副承旨尹致性坐同副承旨李羽晉坐直注書徐有聞病一員未差假注書李弘達仕鄭文始仕直事變假注書金良仕
정조 18년
鄭大容啓曰大提學洪良浩牌不進推考傳旨今方捧入而人日製命下之後如是違牌事甚未安更卽牌招何如傳曰允
정조 18년
李羽晉啓曰大提學洪良浩旣已承牌奎章閣提學鄭民始弘文提學閔鍾顯藝文提學沈煥之竝卽牌招以爲同參考試之地何如傳曰允
정조 18년
李羽晉啓曰藝文提學沈煥之牌不進推考傳旨今方捧入而同參考試自是法典如是違牌事甚未安更卽牌招何如傳曰允
정조 18년
李羽晉啓曰藝文提學沈煥之再牌不進推考傳旨今方捧入而考試一時爲急所當更請牌招而係是一日三牌何以爲之敢稟傳曰更爲牌招
정조 18년
李羽晉啓曰藝文提學沈煥之三牌不進推考傳旨今方捧入而同參考試命下之後連事違召終不承膺揆以事體誠極未安所當更請牌招而係是一日四牌何以爲之敢稟傳曰如是違牌果何所執科次雖過不可一任其違傲更卽牌招申飭行公
정조 18년
傳于李勉兢曰未下直守令邊將皆令明日內辭朝後留待事分付北靑府使金禧燮年老難責劇治閑邑相換洪川縣監宋彙敏曾聞是南邑人宸翰齎奉宣諡祗受宜使兩便道近守令相換皆以口傳擧行事分付
정조 18년
吏曹口傳政事北靑府使金禧燮文川郡守崔守忱相換洪川縣監宋彙敏長水縣監徐有曾相換
정조 18년
以慶尙左兵使尹範行圖進城堞圖傳于李勉兢曰雖以備堂之私書往復圖來猶不敢若是無形因傳敎行會何等消詳則觀此圖上之本此果圖形乎卽此一節無嚴莫甚廟堂之默無一言請罪者亦豈成說乎該兵使尹範行爲先削職令該曹口傳擇差仍令該府拿問嚴處新兵使待下批明日辭朝發遣宣傳官卽爲奪符以來以懲無嚴之習
정조 18년
兵曹口傳政事以李禹鉉爲慶尙左兵使
정조 18년
傳于鄭大容曰都承旨持此御題與大提學偕往泮宮試取以來
정조 18년
傳于徐榮輔曰科次入侍
정조 18년
備忘記慶尙左兵使李禹鉉下直長弓一張長箭一部片箭一部筒兒一箇賜給
정조 18년
李羽晉啓曰金虎門仍留標信請出之意敢啓傳曰知道
정조 18년
李羽晉以永寧殿司終獻官意啓曰今日祭物監捧時中脯六貼內一條闕封今方飭令太常官員更爲封進而莫重享品不能照管致有此無前之事監封之本寺提調陪進之典祀官竝從重勘罪何如傳曰昨因試士提調則以本職進參旣命禮判監封則不審之責焉敢辭也禮曹判書閔鍾顯從重推考寧有泛忽之意而有此疎忽典祀官問名事過後拿處久任郞廳及本寺提調以常時不能檢飭亦爲推考可也
정조 18년
李羽晉以兵曹言啓曰御營廳敎鍊官禁軍遞兒窠今方有闕矣依節目禁軍別將與該營中軍眼同試取以其居首者塡差之意敢啓傳曰知道
정조 18년
李羽晉以義禁府言啓曰慶尙前左兵使尹範行令該府拿問嚴處事傳旨啓下矣尹範行時在任所云依例發遣府都事交龜後拿來何如傳曰允
정조 18년
同敦寧金蓍耉疏曰伏以邦運無疆聖孝出天殿宮稱慶縟儀誕擧帀域臣民忭蹈惟均仍伏念臣亦聖化中一物耳猥以衰朽之質獲霑優老之恩寵命濫及於陞秩恩除繼下於敦府闔門惶感銘肌鐫骨第臣敦寧已盡不當冒膺而急於叩謝雖不得不章皇出肅公格所在不可因仍蹲據玆敢援例陳章仰瀆崇嚴伏乞聖明亟遞臣職以存公法以安私分千萬幸甚
정조 18년
甲寅正月初七日未時上御便殿人日製科次入侍時行都承旨鄭大容左承旨徐榮輔右承旨李勉兢假注書鄭文始記注官金良倜洪樂游讀券官大提學洪良浩奎章閣提學鄭民始弘文提學閔鍾顯副校理徐有鍊副修撰李遇濟以次進伏訖上命良浩等考券訖命書傳敎曰人日製居首進士沈厚鎭直赴會試之次進士徐俊輔申奭相沈樂源生員柳應秀各給一分又命書傳敎曰入格儒生明日待令仍命退諸臣以次出退
정조 18년
行都承旨鄭大容坐左承旨徐榮輔內閣直右承旨李勉兢坐左副承旨徐美修坐右副承旨尹致性坐直同副承旨李羽晉坐直注書徐有聞病一員未差假注書李弘達仕鄭文始仕直事變假注書金良仕
정조 18년
藥房提調徐有防副提調鄭大容啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 18년
鄭大容以奎章閣守宮檢校直閣意啓曰夜間閣內諸處無事之意敢啓傳曰知道
정조 18년
鄭大容以奎章閣言啓曰奉謨堂每年孟春孟秋涓吉展拜事載在閣志矣今春展拜吉日以何間推擇乎敢稟傳曰待下敎擇日可也
정조 18년
鄭大容啓曰來十一日輪對日次矣敢啓傳曰爲之
정조 18년
鄭大容啓曰來十一日專經文臣殿講日次矣敢稟傳曰慶科唱榜後更稟
정조 18년
李勉兢啓曰來十一日朝參日次矣敢稟傳曰明日爲之處所明政門爲之
정조 18년
鄭大容啓曰卽者副校理李龜雲以其親病陳疏往出原疏纔已捧入矣所當直捧禁推傳旨而此與無端徑出有異推考警責何如傳曰允
정조 18년
傳于李羽晉曰吏兵房承旨與下直守令邊將入侍
정조 18년
傳于李羽晉曰入格儒生入侍
정조 18년
傳于徐榮輔曰戶曹判書監董堂上入侍
정조 18년
傳于徐榮輔曰京畿監司入侍
정조 18년
傳于李勉兢曰有頉摠管許遞前望單子入之
정조 18년
摠管前望單子入之副摠管申光履落點
정조 18년
備忘記吉州牧使申大觀穩城府使姜忱富寧府使韓應儉慶興府使金養和會寧府使李健秀順天府使金翰東三和府使林栽洙乶下僉使申在寬車嶺僉使韓益秀阿耳僉使李信馨潼關僉使安慶潤恃寨僉使李世郁豐山萬戶金致大下直各長弓一張長箭一部片箭一部筒兒一箇賜給
정조 18년
有政吏批判書金思穆牌不進參判丁範祖進參議李冕膺受由在外同副承旨李羽晉進啓曰判書金思穆牌不進參議李冕膺受由在外小臣獨政未安何以爲之敢稟傳曰仍爲之以金魯範爲慶源府使李時菡爲咸從府使金洛一爲咸鏡都事新溪縣令安廷鐸淸州牧使尹行儼相換學錄單金良學諭單康就昇承文著作單柳之源故牧使朴弼謨贈吏參例兼學生朴世垕贈司僕正以上同知朴師欽兩代追贈故大司諫鄭履儉贈吏參例兼通德郞鄭錫年贈吏議以上同知鄭東顯兩代追贈以趙章漢爲禮曹佐郞李元臣爲戶曹佐郞李鼎揆爲大司諫高宅謙爲執義李秉喆爲司諫李日運爲掌令李景溟爲獻納
정조 18년
兵批判書徐有防進參判李鎭復參議金履成病參知閔昌赫入直進左副承旨徐美修進以盧達宗爲美錢僉使申光赫爲鹿島萬戶李亨圭爲會寧浦萬戶知事單韓光濟副司直宋濟魯洪檢副司果朴齊家竝單付
정조 18년
以司謁崔昌祿手本別監全文哲除下其罪狀令攸司科治事傳于尹致性曰令攸司嚴杖懲勵可也
정조 18년
以全羅監司李書九狀啓內官徐完世迂路遍行威脅吏屬令攸司照法嚴勘潭陽府使李廷仁成給私通茂長縣監申禹相不斥路文其罪狀竝令攸司稟處事傳于尹致性曰觀此狀辭所謂中官之所爲尤萬萬痛惡以覲行出路文則所謂省墓云云豈可書之於報辭乎況又假稱宮土捧稅云云亦無異於僞造文券則許多罪犯不能一一摘發勘治監司事豈不駭然迂路作行雖於奉命之外朝猶可嚴禁身爲道伯旣聞中官之作弊而不能驅逐之守宰無一言請罪可謂節節疎忽該道臣李書九爲先越俸十等高敞迂路之說旣登於狀啓該縣監問名爲先令該府拿來嚴問事實潭陽府使李廷仁縱其行止無異於茂長倅而不知亦或似然爲先削職高敞外迂路邑不禁守令竝令道臣摘發狀聞以爲別樣懲罪之地
정조 18년
以水原留守李命植狀啓未婚未葬之類姓名及助給穀物後錄馳啓事傳于徐榮輔曰所謂地方官若能誠心訪求奉行屢飭之朝令則豈有三十老童丱之不加髻不嫁娶者至於應試之擧乎擧行之慢忽若此敢於報營之辭如是循例措語者萬萬駭然在他郡猶不敢乃爾況本府之新設判官乎續續勘罪亦涉屑越姑不處分園幸還宮後令判官遍踏坊里村舍面面而考察人人而搜訪無或有一介曠夫近聞編丁多民怨云係是令初雖不提敎亦必有相混而然亦令判官勿委中軍今番遍踏時一一知來可以釐正者令中軍釐正如是之後若以擧行之不謹有入聞該判官嚴勘斷不可已以此回諭
정조 18년
以慶尙監司趙鎭宅狀啓金海前府使李文喆憑藉賑資料販取剩之罪今攸司稟處事傳于李勉兢曰昨年之稱以賑資容手於國穀者必多其人雖難一一摘發追勘朝令至嚴則不可無一人塞責而所謂塞責卽一武倅若此而法何所施言何所信此狀啓還下送蔭倅豈皆淸白守法乎以蔭倅之尤無良者與李文喆更爲狀聞事回諭特畀之意果安在哉該道臣爲先從重推考兩湖則竝與如文喆者類而不爲皁白兩道道臣處令廟堂査問草記
정조 18년
以慶尙監司趙鎭宅狀啓新寧縣民家失火事傳于李羽晉曰令廟堂申飭道伯其間奠接形止使之探察報司
정조 18년
以江華留守尹師國狀啓沔川海州等邑稅大同船致敗監色等仍爲嚴囚事傳于徐榮輔曰移送原籍官處置事回諭
정조 18년
以江華留守尹師國狀啓舊還未捧惶恐待罪事傳于李勉兢曰勿待罪事回諭
정조 18년
以黃海監司李泰永狀啓公私賑穀從長拮据爲先救急事傳于李勉兢曰近於同慶之時略施廣慶之典而憧憧往來不敢暫弛者本道數郡民事也觀此狀辭措辦賑具行將省部云卿其體此宵旰之恩悉心撫摩俾無一夫之顚壑以對揚特畀之本意事回諭
정조 18년
以黃海監司李泰永狀啓平山府民家失火事傳于李羽晉曰方春失所極爲矜悶況平山亦入於昨年歉荒之中乎拔例顧助須卽奠接後報于廟堂事令廟堂分付
정조 18년
以珍島前監牧官鄭如淵拿處傳旨傳于李勉兢曰屬之昧爽以前分揀
정조 18년
以珍島前監牧官崔珽等定配傳旨傳于李勉兢曰係是宥旨前事分揀
정조 18년
李羽晉以吏曹言啓曰本曹正郞朴吉源翼陵差祭尹益烈毓祥宮差祭佐郞申溆宗廟差祭金熙華懿陵假官出去時無入直之員竝改差口傳備擬以入之意敢啓傳曰知道
정조 18년
李羽晉以吏曹言啓曰議政府移文內司錄鄭馦身病猝重勢難察任云今姑改差何如傳曰允
정조 18년
鄭大容以觀象監領事提調言啓曰景慕宮正朝祭享時奏時官金命鍊令該監兼敎授陞差事命下矣李聖弼方帶兼敎授時無見窠待其瓜遞陞付之意敢啓傳曰知道
정조 18년
徐榮輔以漢城府言啓曰濟州三邑癸丑年民數今始上來依例入錄之意敢啓傳曰知道
정조 18년
李勉兢以兵曹言啓曰依下敎隨駕禁軍駕後禁軍及武藝別監內吹兼內吹標下軍兵近仗軍士等處設粥以饋之意敢啓傳曰知道
정조 18년
李勉兢以兵曹言啓曰依下敎內吹螺赤牌頭金鼎三決棍十度之意敢啓傳曰知道卿其更爲試習可也
정조 18년
李勉兢以兵曹言啓曰卽接宣傳官廳所報則宣傳官李煥益本任除拜雖久而隨事昏謬之中昨日動駕時帳殿擧行萬萬駭然李煥益入啓汰去云矣李煥益之除拜此任亦已屢度而其所擧行全不審愼帳殿入稟極爲駭痛本廳請汰誠爲得體依所報汰去何如傳曰後勿如是之意嚴飭可也
정조 18년
李勉兢以扈衛廳大將言啓曰別將金明遇身病猝劇勢難察任改差何如傳曰允
정조 18년
李勉兢以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 18년
李勉兢以訓鍊都監言啓曰本局別將具敍五身病甚重勢難察任改差何如傳曰允
정조 18년
李勉兢以訓鍊都監言啓曰依下敎隨駕將校軍兵等處饋粥之意敢啓傳曰知道
정조 18년
李勉兢以禁衛營言啓曰依下敎本營留陣將校軍兵等處設粥分饋之意敢啓傳曰知道
정조 18년
李勉兢以御營廳言啓曰今正月初九日明政門親臨百官朝參時依兵曹節目東營集春營入直軍一哨內各留營直五名餘皆除出入直把摠柳煥寅哨官李命源率領弘化門外分左右排立事畢後各還本處入直而竝待標信擧行之意敢啓傳曰知道除標信闕門開鑰前排立可也